amanoisuno/poet huggingface dataset:
書殿賜宴應制 徐安貞
校文常近日，賜宴忽升天。酒正傳杯至，饔人捧案前。玉階鳴溜水，清閣引歸煙。共惜芸香暮，春風幾萬年。
從駕溫泉宮 徐安貞
神女調溫液，年年待聖人。試開臨水殿，來洗屬車塵。暖氣隨明主，恩波浹近臣。靈威自無極，從此獻千春。
送呂向補闕西嶽勒碑 徐安貞
聖作西山頌，君其出使年。勒碑懸日月，驅傳接雲煙。寒盡函關路，春歸洛水邊。別離能幾許，朝暮玉墀前。
送丹陽採訪 徐安貞
郡縣分南國，皇華出聖朝。為憐鄉棹近，不道使車遙。舊俗吳三讓，遺風漢六條。願言除疾苦，天子聽歌謠。
送王判官 徐安貞
明月開三峽，花源出五溪。城池青壁裏，煙火綠林西。不畏王程促，惟愁仙路迷。巴東下歸棹，莫待夜猿啼。
題襄陽圖 徐安貞
畫得襄陽郡，依然見昔遊。峴山思駐馬，漢水憶回舟。丹壑常含霽，青林不換秋。圖書空咫尺，千里意悠悠。
程將軍夫人挽詩 徐安貞
琴瑟調雙鳳，和鳴不獨飛。正歌春可樂，行泣露先晞。環佩聲猶在，房櫳夢不歸。將軍休沐日，誰勸著新衣。
奉和喜雪應制 徐安貞
兩宮齋祭近登臨，雨雪紛紛天晝陰。只為經寒無瑞色，自有三農歌帝力，還將萬庾答堯心。
聞鄰家理箏 徐安貞
北斗橫天夜欲闌，愁人倚月思無端。忽聞畫閣秦箏逸，銀鎖重關聽未辟，不如眠去夢中看。
奉和聖制早度蒲津關 徐安貞
仙掌臨秦甸，虹橋辟晉關。兩都分地險，一曲度河灣。路得津門要，時稱古戍閑。城花春正發，岸柳曙堪攀。後乘猶臨水，前旌欲換山。長安回望日，宸禦六龍還。
奉和聖制答二相出雀鼠谷 徐安貞
兩臣初入夢，二月扈巡邊。澗北寒猶在，山南春半傳。頌聲先奉禦，辰象複回天。雲日明千里，旌旗照一川。柳陰低輦路，草色變新田。還望汾陽近，宸遊自窅然。
句 徐安貞
暮雨衣猶濕，春風帆正開。
奉和聖制答張說南出雀鼠谷 崔翹
硤路繞河汾，晴光拂曙氛。笳吟中嶺樹，仗入半峰雲。頓覺山原盡，平看邑裏分。早行芳草迥，晚憩好風熏。嘉頌推英宰，春遊扈聖君。共欣承睿渥，日月照天文。
送友人使夷陵 崔翹
猿鳴三峽裏，行客舊沾裳。複道從茲去，思君不暫忘。開襟春葉短，分手夏條長。獨有幽庭桂，年年空自芳。
鄭郎中山亭 崔翹
篆筆飛章暇，園亭染翰遊。地奇人境別，事遠俗塵收。書閣山雲起，琴齋澗月留。泉清鱗影見，樹密鳥聲幽。杜馥熏梅雨，荷香送麥秋。無勞置驛騎，文酒可相求。
奉和聖制答張說扈從南出雀鼠谷 梁升卿
何意重關道，千年過聖皇。幽林承睿澤，閑客見清光。日禦仙途遠，山靈壽域長。寒雲入晉薄，春樹隔汾香。國佐同時雨，天文屬歲陽。從來漢家盛，未若此巡方。
白雲溪 吳鞏
山徑入修篁，深林蔽日光。夏雲生嶂遠，瀑水引溪長。秀跡逢皆勝，清芬坐轉涼。回看玉樽夕，歸路賞前忘。
題奉國寺 陸海
新秋夜何爽，露下風轉淒。一磬竹林外，千燈花塔西。
題龍門寺 陸海
窗燈林靄裏，聞磬水聲中。更與龍華會，爐煙滿夕風。
句 陸海
忽然一曲稱君心，破卻中人百家產。城外平人驅欲盡，帳中猶打袞花球。
白牡丹 裴士淹
長安年少惜春殘，爭認慈恩紫牡丹。別有玉盤乘露冷，無人起就月中看。
和從叔祿愔元日早朝 李元操
銅渾變秋節，玉律動年灰。曖曖城霞旦，隱隱禁門開。眾靈湊仙府，百神朝帝台。葉令雙鳧至，梁王駟馬來。戈鋋映林闕，歌管拂塵埃。保章望瑞氣，尚書免火災。冠冕多秀士，簪裾饒上才。誰憐張仲蔚，日暮反蒿萊。
昭君怨 顧朝陽
莫將鉛粉匣，不用鏡花光。一去邊城路，何情更畫妝。影銷胡地月，衣盡漢宮香。妾死非關命，都緣怨斷腸。
西塞山下回舟作 陶峴
匡廬舊業是誰主，吳越新居安此生。白髮數莖歸未得，從此舍舟何所詣，酒旗歌扇正相迎。